**ИНСТРУКЦИЯ ЗА БЕЗОПАСНОСТ**

*Приложение 6*

**Всички експерти трябва да внимават за потенциални опасности, като:**

* подхлъзване и/или падане във вода и пропасти;
* потъване в тресавища;
* срещи и/или ухапване от опасни за здравето животни (змии, насекоми, хищници),

Инстукция за безопасност при теренните проучвания

Работата на открито се прекратява при неблагоприятни климатични условия: гръмотевични бури, силен дъжд или снеговалеж, гъста мъгла, силен вятър, температури над 30°С и под -10°С. При гръмотевични бури не се укривайте под дървета на открито.

При работа около или във вода се облича спасителна жилетка със сигнален цвят;

При пресечен терен, висока растителност или блатист терен се препоръчва използването на щеки за опипване на терена или просто тояга.

Не се гази в непроучена вода и/или кал;

Всички биологични материали се пипат само с лабораторни ръкавици.

Реакция при спешни случаи

1. Експертите трябва да имат **лична аптечка** за оказване на първа помощ със най-необходимите неща – превързочни материали, антисептици и болкоуспокояващи. Задължение на всеки експерт е поддържането на аптечката в зареден вид с достатъчно количество болкоуспокояващи и превързочни материали.

2. **В случай на инцидент в планински услови - телефон за подаване на сигнал към Централата на ПСС**- 1470 за Mtel, Vivacom или 02/963 2000.

При равнинни условия може да подадете сигнал на тел. 112.

3. В случай на **ухапване от насекоми** (стършели, оси, пчели и др.), **алергичен шок** или **астматичен пристъп** първо се обаждате на личния си лекар или познато медицинско лице със специалност алергология, токсикология, пулмология и сродни.

4. В случай на **ухапване от змия** следвате следната инструкция:

Опитайте се да запомните как изглежда змията, която ви е ухапала. Ако сте в състояние, направете снимка с фотоапарат или телефона си. Постарайте се да запишете часа на ухапването — това е важна информация за лекуващия лекар!

Ако установите две видимо по-големи дупчици на разстояние 10-14 mm една от друга и мястото на ухапване започне да отича, почти е сигурно, че змията е отровна.

Изсмукване на кръв с устата НЕ СЕ ПРЕПОРЪЧВА! Ако има кръвотечение оставете кръвта да тече. До известна степен може да си помогнете, като изстисквате ухапаното място. В началните етапи се препоръчва студен компрес (например парцалче потопено в планински поток). Не слагайте превръзки или турникети. Пиенето на течности в началните етапи е от ключово значение за намаляване на възможния токсикологичен ефект. Движете се с бърз ход без да тичате. Придвижете се към най-близкото място, където може да ви поеме транспорт към болнично заведение с квалифициран персонал.

5. Избягвайте срещи и допир с хищни бозайници (напр. лисица, язовец, бялка), които имат нетипично поведение, особено ако се държат като питомни, поради сериозна опасност от бяс. След допир или ухапване, свалете олигавените дрехи и измийте мястото обилно с вода и сапун. После йодирайте раната. Потърсете лекарска помощ в най-близкия голям град.

6. При ухапване от всякакви диви животни: Почистете раната с вода и сапун и йодирайте мястото. Ако раната е пробивна и дълбока, потърсете лекар поради опасност от тетанус.

7. При ухапване от кърлеж – извадете го със специалната пинсета. Ако главата му остане в кожата ви – извадете я с игла за спринцовка. Йодирайте раната. Уведомете личния си лекар и следете за белези на лаймска болест.